ACTUALIZARE 16.15. Incendiul a fost stins.

Două persoane au inhalat monoxid de carbon şi au fost transportate la Spitalul Floreasca, iar alte şase persoane sunt în evaluare medicală, a declarat la Digi24 Daniel Vasile, purtător de cuvânt al ISU Bucureşti.

Potrivit acestuia, la faţa locului au intervenit şapte echipaje SMURD, două de descarcerare şi şase autospeciale care au constituit echipa de căutare care s-a aflat la nivelul peronului.

Imagini trimise de un telespectator Digi24

Cel puțin cinci echipe de la ISU sunt prezente la gura de metrou de la Piața Romană. Stația a fost izolată.

Conform primelor informații o garnitură de metrou a rămas blocată în stația Piața Romană pe sensul de mers către Universitate iar din metrou iese fum.

La fața locului au ajuns și echipaje SMURD. Unele persoane au fost evacuate cu măşti de oxigen. Operaţiunea de evacuare a fost dificilă.

Cel puțin 40 de oameni au mers prin tunel, de la tren, până la peron.

Nu este permis accesul persoanelor spre staţia de metrou.

Oficialii Metrorex au precizat că incendiul ar fi izbucnit de la un tablou electric.